ພາ​ຍຸ​ຫິ​ມະ ທີ່​ເປັນ​ອັນ​ຕະ​ລາຍ ຖະ​ຫຼົ່ມ ພາກ​ຕາ​ເວັນ​ອອກ​ສຽງ​ເໜືອ ສ​ຫລ
ມາ​ເຖິງ​ຕອນ​ບາຍ​ຂອງວັນ​ຈັນວານນີ້ ຫິ​ມະ​ໄດ້​ຕົກ​ລົງ​ມາຫຼາຍກວ່າ 68 ຊັງ​ຕີ​ແມັດ ຢູ່​ໃນ​ເມືອງ​ເດີ​ແລນ​ສັນ ຂອງ​ລັດ​ນິວ​ຢອກ ທີ່​ຕັ້ງ​ຢູ່​ກ້ຳ​ຕາ​ເວັນ​ຕົກ​ສຽງ​ເໜືອ ​ຫ່າງ​ຈາກ​ນະ​ຄອນຫຼວງ ອາ​ລ​ບາ​ນີ ປະ​ມານ 40 ກິ​ໂລ​ແມັດ.
ພາຍຸຫິມະລະດູໜາວທີ່ຮ້າຍແຮງ ຫາກແຕ່ເຄື່ອນຕົວຢ່າງຊ້າໆ ໄດ້ພັດເຂົ້າຖະຫຼົ່ມເຂດພາກຕາເວັນອອກສຽງເໜືອ ຂອງສະຫະລັດ ໃນວັນຈັນວານນີ້ ໂດຍ ເຮັດໃຫ້ຕ້ອງໄດ້ປິດໂຮງຮຽນ ຫ້ອງການ ທັງຫຼາຍ ແລະຫຼາຍໆຖ້ຽວບິນ ກໍໄດ້ຖືກຍົກເລີກ ພາຍຸຫົວດັ່ງກ່າວ ໄດ້ເຄື່ອນຕົວໄປທາງທິດຕາເວັນອອກ ຕະຫຼອດໄລຍະທ້າຍສັບປະດາ ຜ່ານມາ ຂອງວັນ Thanksgiving ທີ່ເປັນວັນພັກແຫ່ງຊາດ ໂດຍເຮັດໃຫ້ການເດີນທາງໃນທ້ອງຖະໜົນ ເກືອບວ່າ ເປັນໄປບໍ່ໄດ້ເລີຍ ແລະເປັນຜົນເຮັດໃຫ້ມີການເສຍຊີວິດ ຢ່າງໜ້ອຍ 11 ຄົນ ຢູ່ໃນເຂດພາກກາງຂອງສະຫະລັດ ເຈົ້າຄອງນະຄອນນິວຢອກ ທ່ານແອນດຣູ ຄົວໂມ ໄດ້ປະກາດພາວະສຸກເສີນ ສຳລັບນະຄອນຫຼວງ ອາລບານີ ຂອງລັດນິວຢອກ ພ້ອມກັບຫົວເມືອງອື່ນໆຈຳນວນນຶ່ງ ແລະໄດ້ສົ່ງກຳລັງພິທັກຊາດ 300 ຄົນ ໄປຊ່ອຍ ໃນການມ້ຽນຫິມະນັ້ນ ມາເຖິງຕອນບາຍຂອງວັນຈັນວານນີ້ ຫິມະໄດ້ຕົກລົງມາຫຼາຍກວ່າ 68 ຊັງຕີແມັດ ຢູ່ໃນເມືອງເດີແລນສັນ ຂອງລັດນິວຢອກ ທີ່ຕັ້ງຢູ່ກ້ຳຕາເວັນຕົກສຽງເໜືອ ຫ່າງຈາກນະຄອນຫຼວງ ອາລບານີ ປະມານ 40 ກິໂລແມັດ ອົງການບໍລິການດ້ານອາກາດແຫ່ງຊາດ ໄດ້ກ່າວວ່າ ພາຍຸຫົວດັ່ງກ່າວ ອາດນຳເອົາຫິມະຫຼາຍເຖິງ 50 ຊັງຕິແມັດ ຕົກລົງມາໃສ່ ຈາກ ລັດເພັນຊີລເວເນຍ ຈົນຮອດ ພາກເໜືອຂອງ ລັດເມນ ຄາດກັນວ່າ ມັນຍັງຈະນຳເອົາຫິມະທີ່ຕົກລົງມາຢ່າງໜັກໃສ່ຂົງເຂດພູຜາ ທີ່ເອີ້ນວ່າ Appalachian ລົງມາຈົນຮອດລັດເທັນເນັສຊີ ແລະ ລັດຄາໂຣໄລນາເໜືອ ທ່ານນາງເຈັນນິເຟີ ໂວກຕ໌ ນັກອຸຕຸນິຍົມວິທະຍາ ປະຈຳ ອົງການບໍລິການດ້ານອາກາດແຫ່ງຊາດ ໄດ້ກ່າວໃນວັນຈັນວານນີີ້ ວ່າ “ມັນກຳລັງເຄື່ອນຕົວຢ່າງຊ້າໆ ສະນັ້ນແລ້ວ ຫິມະ ກໍຈະສືບຕໍ່ຕົກລົງມາຕະຫຼອດມື້ ” ຕົກມາເຖິງຕອນແລງວັນຈັນວານນີ້ ຖ້ຽວບິນຈຳນວນ 766 ຖ້ຽວ ຢູ່ພາຍໃນປະເທດ ບິນເຂົ້າມາ ຫຼື ບິນອອກໄປ ຈາກສະຫະລັດ ໄດ້ຖືກຍົກເລີກທັງໝົດ ອີງຕາມເວັບໄຊ FlightAware com ນັ້ນ ຖ້ຽວບິນຫຼາຍກວ່າ 5,000 ຖ້ຽວ ໄດ້ຫລ້າຊ້າ